WICE วิ่งต่อ 4% โบรกฯอัพเป้า 28 บ. ชี้กำไร Q4/64 “นิวไฮ” โต 184%
WICE วิ่งต่อ 4% % โบรกฯอัพเป้า 28 บ. ชี้กำไร Q4/64 โต 184% นิวไฮต่อเนื่อง รับอานิสงส์ธุรกิจขนส่งทางเรือ-ธุรกิจขนส่งทางรถข้ามพรมแดนหนุน

13 ม.ค. 2565

ผู้สื่อข่าวรายงานว่าวันนี้ (13 ม.ค. 2565) ราคาหุ้นบริษัท ไวส์ โลจิสติกส์ จำกัด (มหาชน) หรือ WICE ณ เวลา 11:29 น. อยู่ที่ระดับ 24.50 บาท เพิ่มขึ้น 1.00 บาท หรือ 4.26% โดยทำจุดสูงสุดที่ 25.25 บาท และทำจุดต่ำสุดที่ 23.60 บาท ด้วยมูลค่าการซื้อขาย 299.58 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (13 ม.ค. 2565) โดยประเมินกำไรสุทธิไตรมาส 4/2564 จะทำสถิติสูงสุดใหม่เป็นไตรมาสที่ 8 ติดต่อกัน ที่ 169 ล้านบาท เพิ่มขึ้น 184% จากงวดเดียวกันของปีก่อน และเพิ่มขึ้น 4% จากไตรมาสก่อน โดยเป็น ผลจาก (1) ธุรกิจ Sea freight ยังคงเติบโตโดดเด่นสุด จากปริมาณการขนส่งที่เพิ่มขึ้นตาม Global demand ที่ดีขึ้น และได้ผลบวกจากค่าขนส่งที่ยังสูงขึ้นต่อเนื่อง ตามทิศทางค่าระวางเรือคอนเทน เนอร์ที่สูงขึ้น และ (2) ธุรกิจ Cross border (ถือหุ้นใน ETL) ที่ยังคงเติบโตได้อย่างแข็งแกร่ง จากความนิยมที่เพิ่มขึ้น และการขยาย Capacity ตู้คอนเทนเนอร์ให้บริการเพิ่มเป็น 500-550 ตู้ จากช่วงต้นปี 2564 ที่ 300 ตู้ นอกจากนั้นจะมีการรับรู้กำไรจากธุรกิจ Cross border เพิ่มขึ้น จากการเพิ่มสัดส่วนการถือหุ้นใน ETL เป็น 51% จากเดิมที่ 40%
ทั้งนี้ทางฝ่ายวิจัยได้ปรับกำไรสุทธิปี 2564 ขึ้น 2% เป็น 524 ล้านบาท เพิ่มขึ้น 161% จากงวดเดียวกันของปีก่อน จากกำไรไตรมาส 4/2564 ที่จะดีขึ้น และปรับกำไรสุทธิปี 2565 ขึ้น 18% เป็น 682 ล้านบาท เพิ่มขึ้น 30% จากงวดเดียวกันของปีก่อน จาก (1) ธุรกิจ Sea freight มีแนวโน้มเติบโตดีมากขึ้น จากค่าระวางเรือคอนเทนเนอร์ที่ยังอยู่ในระดับสูง และมีโอกาสเพิ่มขึ้น เนื่องจากปัจจุบันท่าเรือหลายแห่งของโลกยังมีปัญหา Port congestion ขณะที่ความต้องการขนส่งสินค้าทั่วโลกยังคงเพิ่มขึ้น ทั้งนี้ทางฝ่ายวิจัยประเมินค่าระวางเรือเฉลี่ยในปี 2565 จะทรงตัวจากงวดเดียวกันของปีก่อน ดีขึ้นจากเดิมที่ประเมินว่าจะลดลง 10% ขณะที่ปริมาณการขนส่งจะเพิ่มขึ้นราว 20% – 25% โดยเฉพาะตลาดหลักของ WICE ทั้งในสหรัฐและจีนที่เติบโตต่อเนื่อง
อีกทั้ง (2) ธุรกิจ Cross border จะเติบโตดีขึ้นตามการถือหุ้น ETL ที่เพิ่มขึ้น นอกจากนั้นทางฝ่ายวิจัยปรับปริมาณการขนส่ง Cross border ขึ้นเป็นเติบโตเพิ่มขึ้น 30% YoY จากงวดเดียวกันของปีก่อน จากเดิมที่เพิ่มขึ้น 25% จากงวดเดียวกันของปีก่อน โดยจะได้ผลบวกจากการเปิดให้บริการใหม่ Road-Rail service ที่จะใช้รถไฟความเร็วสูง ลาว-จีน ในการบริการขนส่งสินค้า ซึ่งจะช่วยให้ขยายฐานลูกค้าใหม่ๆ และลดต้นทุน เนื่องจากมี GPM สูงกว่าการขนส่งปกติราว 5% ทั้งนี้ WICE ตั้งเป้าจะขนส่งด้วย Road-Rail service ราว 2 – 3 พันเที่ยวในปี 2565 คิดเป็น 10% – 15% ของการขนส่งด้วย Cross border อีกทั้งจะยังคงขยาย Capacity ตู้คอนเทนเนอร์ให้บริการเพิ่มขึ้น
อย่างไรก็ดีทางฝ่ายวิจัยแนะนำ “ซื้อ” โดยปรับราคาเป้าหมายขึ้นเป็น 28 บาท อิงปี 2565 ค่า PER ที่ 27 เท่า จากเดิมที่ 19 บาท อิงปี 2565 ค่า PER ที่ 21 เท่า เนื่องจากทางฝ่ายวิจัยมีการปรับกำไรเพิ่มขึ้น และ Re-rate ค่า PER ขึ้นจากอัตราการเติบโตของกำไรที่ดีขึ้น โดยยังมี Key catalyst กำไรไตรมาส 4/2564 และปี 2565 ที่จะทำสถิติสูงสุดใหม่ได้ต่อเนื่อง